Diari Oficial de la Generalitat Valenciana


Sumari del DOGV 6020, del 25-05-2009 (2009/5810)

ORDRE d'11 de maig de 2009, de la Conselleria d'Indústria, Comerç i Innovació, per la qual es crea i regula la Comissió de Suports a la Comercialització.
---------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2009/05/11/(1)/dof/vci/html**

### Dades del document

Número de DOGV
:   6020

Data del DOGV
:   25-05-2009

Secció del DOGV
:   I. DISPOSICIONS GENERALS

Número del document
:   2009/5810


Data del document
:   11-05-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * comercialització
    * organització administrativa
    * reglament intern
    * legislació
    * suport econòmic

ORDRE d'11 de maig de 2009, de la Conselleria d'Indústria, Comerç i Innovació, per la qual es crea i regula la Comissió de Suports a la Comercialització. [2009/5810]  
Preàmbul  
Mitjançant Ordre de 5 de novembre de 1987, de la Conselleria d'Indústria, Comerç i Turisme, es va crear la Comissió de Suports a la Comercialització. L'esmentada Comissió tenia, entre altres funcions, les de valoració de les sol·licituds presentades per a l'obtenció d'ajudes i subvencions, l'elaboració de propostes de resolució de concessió d'ajudes i subvencions i l'elevació al director general per a la resolució definitiva, així com la proposta motivada al director general dels sectors i les activitats que s'hagueren de considerar prioritaris per a la concessió de subvencions i els índexs de ponderació que hagueren de servir de base per a l'avaluació tècnica dels projectes.   
El temps transcorregut des d'aquella data aconsella revisar la composició i les funcions de la Comissió, tant pels canvis que s'han produït en l'estructura organitzativa de la conselleria competent en matèria de comerç, com per l'entrada en vigor de la Llei 38/2003, de 17 de novembre, General de Subvencions i el seu Reglament.   
Pel que s'ha exposat, i en virtut de les atribucions que m'atorga l'article 28.e) de la Llei 5/1983, de 30 de desembre, del Consell Valencià,   
ORDENE  
Article 1. Objecte   
L'objecte de la present ordre és la creació i regulació de la Comissió de Suports a la Comercialització.  
Article 2. Composició de la Comissió de Suports a la Comercialització  
1. Llevat que les bases reguladores establisquen una altra cosa, la Comissió de Suports a la Comercialització, òrgan col·legiat adscrit a la conselleria competent en matèria de comerç, estarà formada pels següents membres:   
President: cap de l'àrea competent en matèria de comerç.  
Vocals:  
- Cap del servei territorial competent en matèria de comerç a Alacant.  
- Cap del servei territorial competent en matèria de comerç a Castelló.  
- Cap del servei territorial competent en matèria de comerç a València.  
Secretari: cap del Programa de Finançament.  
2. En cas de vacant, absència o malaltia, o una altra causa legal, el president serà substituït pel membre de l'òrgan col·legiat de més antiguitat en el càrrec i edat, per este ordre, entre el seus components.   
3. En casos de vacant, absència o malaltia d'algun dels vocals, podrà actuar com a suplent el funcionari en qui delegue el vocal corresponent.  
4. En casos de vacant, absència o malaltia del secretari actuarà com a suplent el vocal que designe la Comissió mitjançant acord.  
5. A les reunions de la Comissió podran ser convocats els distints responsables o tècnics de la direcció general competent en matèria de comerç, com a assessors per a temes específics inclosos en l'ordre del dia. Per a este fi també podran convocar-se excepcionalment assessors externs sense compensació econòmica per la seua assistència.  
Article 3. Funcions   
La Comissió de Suports a la Comercialització tindrà les següents funcions:  
1. Proposar al director general competent en matèria de comerç els criteris de valoració i els índexs de ponderació que, amb caràcter anual, hagen de servir de base per a l'avaluació tècnica dels projectes corresponents a cada convocatòria.  
2. Avaluar les sol·licituds d'ajudes que es presenten en matèria de comerç d'acord amb els criteris de valoració previstos en les respectives convocatòries.  
3. Elevar a la consellera les propostes de concessió de les ajudes en matèria de comerç a través de l'òrgan gestor.  
4. Qualsevol altra funció que li siga encomanada o atribuïda reglamentàriament.  
Article 4. Règim jurídic i funcionament  
El règim jurídic i el funcionament d'este òrgan col·legiat s'ajustaran al que s'ha establit en el títol II, capítol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Article 5. Abstenció i recusació  
Els membres de la Comissió de Suports a la Comercialització estaran sotmesos a les causes d'abstenció i recusació previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 6. Suport administratiu i tècnic  
El suport administratiu i tècnic de la Comissió serà habilitat per la direcció general competent en matèria de comerç.  
DISPOSICIÓ DEROGATÒRIA ÚNICA  
A partir de l'entrada en vigor de la present ordre queda derogada l'Ordre de 5 de novembre de 1987, de la Conselleria d'Indústria, Comerç i Turisme, per la qual es regula la Comissió de Suports a la Comercialització.   
Així mateix, queden derogades totes les disposicions d'igual o inferior rang que s'oposen al que es disposa en la present norma.  
DISPOSICIONS FINALS  
Primera. Habilitació  
Es faculta el secretari autonòmic competent en matèria de comerç per a dictar les resolucions necessàries per al desplegament, l'eficàcia i l'execució de la present ordre.  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 11 de maig de 2009  
La consellera d'Indústria, Comerç i Innovació,  
BELÉN JUSTE PICÓN


Còpia Permalink ELI